Han meldte sig ud af Liberal Alliance sidste uge. Så var han løsgænger. Nu har Lars Boje Mathiesen meldt sig ind i Nye Borgerlige.

Annonce

Det var ikke mange dage, Lars Boje Mathiesen nåede at være løsgænger.

Byrådsmedlemmet meldte sig ud af Liberal Alliance onsdag i sidste uge med meldingen, at kløften mellem partiets værdier og byrådsmedlemmets værdier var blevet for stor.

Lars Boje Mathiesen har desuden haft et ønske om at stille op til Folketinget ved et kommende valg. Det er et ønske, som partiet ikke har godkendt ham til.

Onsdag meldte han sig så ind i Nye Borgerlige, og torsdag offentliggjorde han det på Facebook.

»Jeg mener, man skal forholde sig mere til den virkelighed, der er foran os, og jeg kan se, at Nye Borgerlige forholder sig mere realistisk til de udfordringer, vi står overfor. Blandet andet de store migranttilstrømme,« siger Lars Boje Mathiesen til Århus Stiftstidende efter offentliggørelsen på Facebook.

Lars Boje Mathiesen mener, at Danmark står over for tre udfordringer: Manglende vækst, et EU ude af trit med befolkningerne og en forfejlet tilgang til migrant- og integrationsspørgsmålet.

Nye Borgerlige afleverede for nylig vælgererklæringer nok til at blive opstillingsberettigede i Folketinget, og nu har de så fået et medlem i Aarhus Byråd.

»Når jeg taler med folk rundt omkring i Aarhus og Østjylland, oplever jeg en stor bekymring omkring vores samfund. Så jeg er sikker på, at Nye Borgerlige nok skal få et rigtig godt valg til det kommende kommunalvalg næste år og også til næste folketingsvalg,« siger Lars Boje Mathiesen.

Han lægger ikke skjul på, at han gerne ser sig selv i Folketingssalen.

»Nu er jeg jo meldt ind i Nye Borgerlige og repræsenterer dem i byrådet. Jeg er ikke blevet lovet noget i forhold til Folketinget, så jeg ryger ind i puljen ligesom alle andre, men det er ikke nogen hemmelighed, at jeg gerne vil være i kommunalpolitik, men også i Folketinget« siger det nye medlem af Nye Borgerlige.

Efter sit exit fra Liberal Alliance sagde Lars Boje Mathiesen til Århus Stiftstidende:

»Nu skal jeg lige trække vejret og reflektere over min iøvrigt svære beslutning.«

Blot en uge skulle han bruge på at trække vejret, før han meldte sig ind i det nyopstillede parti.

»Min kæreste spurgte mig, om jeg stadig har noget på hjerte. Og det har jeg, så derfor ringede jeg til Pernille Vermund,« siger Lars Boje Mathiesen.